b'\n_START_ARTICLE_\nHaruspex\n_START_PARAGRAPH_\nHaruspex (pl. harispices) er en etruskisk pr\xc3\xa6stetype, som ogs\xc3\xa5 havde stor betydning i den romerske statskult l\xc3\xa6nge efter den etruskiske kultur var forsvundet. Blandt hittiterne og babylonerne fandtes en lignende pr\xc3\xa6stefunktion, og ritualet kan derfor oprindeligt stamme fra det omr\xc3\xa5de._NEWLINE_En haruspex tog varsler og fortolkede dem ud fra s\xc3\xa6rlige systemer, som var overleveret fra forg\xc3\xa6ngerne. Et af dem var l\xc3\xa6sning af dyreindvolde, s\xc3\xa6rligt af leveren, som p\xc3\xa5 latin blev kaldt hepatoskopi (lever-skue), hertil benyttede pr\xc3\xa6sten en model af en lever, de var fx fremstillet i ler eller bronze, og flere eksemplarer er blevet fundet i udgravninger, bl.a. i Piacenza._NEWLINE_Haruspices blev ofte benyttet af de romerske myndigheder som varselstydere, og embedsm\xc3\xa6nd og generaler fik gerne en haruspex tilknyttet, der fungerede som en religi\xc3\xb8s r\xc3\xa5dgiver i deres arbejde; dette embede var arveligt og kun forbeholdt medlemmerne af visse sl\xc3\xa6gter. Desuden fandtes der sp\xc3\xa5m\xc3\xa6nd, som stillede deres evner til r\xc3\xa5dighed for private, de blev ogs\xc3\xa5 kaldt haruspices, men de ofte betragtet med mist\xc3\xa6nksomhed fra officiel side, og de romerske myndigheder fors\xc3\xb8gte flere gange at begr\xc3\xa6nse deres aktiviteter eller helt forbyde dem.'